C 484/28
SK
Úradný vestník Európskej únie
20.12.2022
Nová národná strana obehových euromincí (2022/C 484/10)
Národná strana novej obehovej pamätnej mince v hodnote 2 EUR vydanej Španielskom Obehové euromince majú v celej eurozóne postavenie zákonného platidla.
Komisia zverejňuje opis vzorov všetkých nových euromincí s cieľom informovať každého, kto prichádza s mincami do kontaktu, ako aj širokú verejnosť (1).
V súlade so závermi Rady z 10. februára 2009 (2) môžu členské štáty eurozóny a krajiny, ktoré s Európskou úniou uzavreli menovú dohodu ustanovujúcu vydávanie obehových euromincí, vydať do obehu pamätné euromince za určitých podmienok, predovšetkým musia mať len nominálnu hodnotu 2 EUR.
Tieto mince majú rovnaké technické parametre ako ostatné mince v hodnote 2 EUR, na národnej strane je však vyobrazený pamätný motív, ktorý má veľkú symbolickú hodnotu z národného alebo európskeho hľadiska.
Vydávajúca krajina: Španielsko Motív: UNESCO: Národný park Garajonay Vecný opis vzoru: Národný park Garajonay sa nachádza uprostred ostrova La Gomera na súostroví Kanárskych ostrovov a bol zapísaný do zoznamu lokalít svetového dedičstva, pretože je výnimočným, dobre zachovaným príkladom laurisilvy (vavrínového lesa), mimoriadneho ekosystému živých pozostatkov starých dažďových pralesov a lesov mierneho pásma, ktoré pokrývali veľkú časť Európy a severnej Afriky počas obdobia treťohôr.
Minca zobrazuje výhľad na „Roque de Agando“ a detail vavrínového lesa.
Na pravej hornej strane mince je veľkými písmenami uvedená vydávajúca krajina „ESPAÑA“ a rok razenia „2022“.
Na pravej hornej strane je značka mincovne.
Vo vonkajšom prstenci mince je vyobrazených dvanásť hviezd vlajky Európskej únie.
Odhadovaný náklad: 1 000 000 Dátum vydania: prvý štvrťrok 2022
(1) Pozri Ú. v. ES C 373, 28.12.2001, s.
1 o národných stranách všetkých mincí, ktoré boli vydané v roku 2002.
(2) Pozri závery Rady pre hospodárske a finančné záležitosti z 10. februára 2009 a odporúčanie Komisie z 19. decembra 2008 o spoločných usmerneniach pre národné strany a vydávanie euromincí určených do obehu (Ú. v.
EÚ L 9, 14.1.2009, s. 52).